ועדת העבודה, הרווחה והבריאות, כנסת 18, פרוטוקול מספר 766, 2012-07-25 08:30

אילן גילאון: אני מבקש לשבת.

אילן גילאון: התעכבנו מעט כי מגיש ההצעה הדחופה לא הגיע, מסיבות תחבורתיות – קייטנים שצובאים על הכנסת, אם שמתם לב.

אילן גילאון: באמת, הכנסת ממש מרנינה היום, המון ילדים.

אילן גילאון: והנושא שלנו הוא דיון דחוף בנושא מאבטחים במזרח ירושלים, של חבר הכנסת איתן כבל.

אילן גילאון: ב-19 במרץ נערך כאן דיון ראשון והופקו מסקנות ולקחים, אבל אנחנו נפגשים שוב משום שהוועדה החליטה לעקוב - -

וילמה מאור: ולקבל דיווח, ממשרד השיכון והחברה לדיור אזרחי.

אילן גילאון: לקבל דיווח, כן.

אילן גילאון: אני אקרא, קודם כל, את המסקנות שהיו כאן, ולאחר מכן נראה מה נשתנה בסטטוס של הבעיה עד כה.

אילן גילאון: אז להלן סיכום הישיבה והמלצות הוועדה: "הוועדה מבקשת ממשרד הבינוי והשיכון ומחברת האבטחה "מודיעין אזרחי" לכבד ולהבטיח את הזכויות הבסיסיות המעוגנות בחוק של העובדים להתאגד כדי להגן על זכויותיהם.

אילן גילאון: הוועדה קוראת לחברת "מודיעין אזרחי" לנהל משא ומתן אמיתי וכן עם המאבטחים, ועם הארגון המייצג את מרביתם.

אילן גילאון: כמו כן, הוועדה קוראת למשרד הבינוי והשיכון, מזמין השירות במקרה זה, לעקוב אחרי המשא-ומתן ולהבטיח את זכויות העובדים.

אילן גילאון: הוועדה קוראת למשרד הבינוי והשיכון ולחברת האבטחה "מודיעין אזרחי" לשקול מחדש את הנושא, ולהחזיר לעבודה לאלתר את המאבטחים שפוטרו.

אילן גילאון: הוועדה קוראת לשר הבינוי והשיכון לפעול על-פי המלצות הוועדה ולדווח לה על התקדמות בביצוען.

אילן גילאון: " תראו, במקום מתוקן לא היינו צריכים את הדיון הזה, בטח לא בפעם שנייה, לא במזרח ירושלים ולא במקרה הזה של עובדי קבלן.

אילן גילאון: אבל אנחנו מקום לא מתוקן, ואנחנו כן דנים בזה.

אילן גילאון: ולכן הדיון היום הוא איננו מקורות המימון, קשני.

אילן גילאון: הוא מה קורה לעובדים במזרח ירושלים על-פי הטענות שעד כאן.

אילן גילאון: אני יודע שנערכה בדיקה על-ידי משרד השיכון, אבל משום מה הדוח הזה חסוי לגמרי.

אילן גילאון: לידינו הוא כלל לא הגיע.

אילן גילאון: יש פה נציג של משרד השיכון?

יצחק לרר: כן.

יצחק לרר: אנחנו העברנו את הדוח לוועדה.

וילמה מאור: אנחנו לא קיבלנו שום דוח.

אילן גילאון: אנחנו לא קיבלנו דוח, לא קיבלנו שום דבר.

אילן גילאון: מבחינת הבדיקה שלכם, האם יש מה שכתוב לנו כאן?

אילן גילאון: שלפי בדיקה של נועם פלקוביץ, היועץ המשפטי של משרד הבינוי והשיכון, מזמין השירות מחברת האבטחה, דווח לוועדה כי בדיקה חיצונית של רואה-חשבון מצאה שאין ממש בטענותיהם של המאבטחים.

אילן גילאון: עם זאת, ממצאי הבדיקה לא נחשפו, והטענות היו בנושא של תנאי המכרז שלא קוימו, ברמת שכר, ברמת תנאים, ברמת תנאי העבודה במקום, ברדיפה אחרי התאגדות והתארגנות של עובדים.

אילן גילאון: כל הטענות האלו הועלו כאן.

אילן גילאון: לא קיבלנו ממשרד השיכון שום דבר מן הטענות האלה.

אילן גילאון: בינתיים אני גם שומע ש"מודיעין אזרחי" בכלל מנערת חוצנה ורוצה לצאת מן המשחק.

אילן גילאון: אז אני ארצה לשמוע את הצדדים לעניין.

אילן גילאון: יש פה נציגים, אני מבין, גם של ההסתדרות הלאומית, גם של ועד העובדים, גם של "מודיעין אזרחי".

אילן גילאון: אבל אנחנו נפתח במשרד השיכון.

אילן גילאון: בבקשה, אדוני – שם ותפקיד לפרוטוקול.

אילן גילאון: חבר הכנסת חנין, אתה רוצה לדבר?

דב חנין: רק שאלה: יש פה נציג של משרד התמ"ת, התעשייה, המסחר והתעסוקה?

יחזקאל אופיר: כן.

אילן גילאון: כן, יש.

דב חנין: תודה.

אילן גילאון: בבקשה, מי מציג את הנושא?

אילן גילאון: מה קורה, אף אחד לא רוצה לדבר?

אילן גילאון: זה מקום שכולם רוצים לדבר.

דב חנין: נעתקו המילים מפיהם.

דב חנין: אני מוכן להתחיל, אדוני היושב-ראש, ברשותך.

דב חנין: הדיון הזה יש בו משהו מתסכל, כמו שאתה פתחת ואמרת.

דב חנין: הכנסת כבר עסקה בנושא הזה, אבל התרשמותי – ואני אשמח שמישהו יוכיח לי שאני טועה – שאנחנו עדיין רחוקים מאוד מפתרון של הבעיות.

דב חנין: ולהיפך, הבעיות רק מחמירות והולכות.

דב חנין: ואני מבין, בצער, שבכלל לא מתנהל משא ומתן – אני שומע שחברת "מודיעין אזרחי" אולי רוצה לעזוב בעוד חצי שנה את התחום הזה.

דב חנין: זה, אגב, לא רלוונטי בכלל, אם היא עוזבת או לא עוזבת.

דב חנין: היא צריכה לנהל משא ומתן עם העובדים שנמצאים ושהיא מעסיקה אותם.

דב חנין: זה פשוט לגמרי, זה אלמנטרי.

דב חנין: ועל זה בוודאי אי-אפשר לנהל משא ומתן, על עצם קיומו של משא ומתן.

דב חנין: אבל אדוני, אני שמעתי גם את הנוסח שקיבלנו בישיבה הקודמת, ואני חושש שכנראה השמטנו משהו, ולכן שאלתי על נציג התמ"ת, התעשייה, המסחר והתעסוקה.

דב חנין: במצב שבו אנחנו נמצאים, כשלא מתנהל משא ומתן, אני חושב שאין ברירה אלא לדרוש – ואני מציע שנכלול את זה בצורה מפורשת בהחלטה שלנו – שמשרד התמ"ת ייקח על עצמו להיות מעורב ולפקח אחרי המשא-ומתן הזה.

דב חנין: זה בסופו של דבר המשרד שאחראי - -

וילמה מאור: הנציג שלו נמצא כאן.

דב חנין: מאה אחוז, לכן שאלתי.

דב חנין: בסופו של דבר זה המשרד שתפקידו או חובתו לדאוג לעובדים ולתנאי עובדים.

דב חנין: המצב שאנחנו נמצאים בו, שהוא איזה מין מצב של הפקרות, אין דין ואין דיין, המציאות והפרת התנאים נמשכת - -

אילן גילאון: יש גם הפרת צו של בית-משפט על הדרך, מה שנקרא.

דב חנין: אז כל הדברים האלה הם פשוט דברים בלתי נסבלים.

דב חנין: אני חושב שמשרד התמ"ת צריך להיכנס לעובי הקורה וממש ללוות באופן צמוד את המשא-ומתן שיתנהל עם העובדים.

דב חנין: ואני הייתי מבקש שבעוד שבועיים, נאמר, יוגש אלינו, לוועדה, דין וחשבון מה קרה בשבועיים האלה.

דב חנין: כי אנחנו לא יכולים להמשיך במצב שבו המציאות היא מופקרת, לא מתנהל שום דבר אמיתי, אין התקדמות בפתרון של שום בעיה.

דב חנין: ועדות של הכנסת מתכנסות ומקבלות החלטות, ועולם כמנהגו נוהג.

דב חנין: לכן, אנחנו נצטרך להחליט שמשרד התמ"ת נכנס לתהליך ומלווה את ההידברות ואת המשא-ומתן עם העובדים, ולבקש מנציג התמ"ת בתוך שבועיים לדווח לנו מה קרה, ומה קורה ואיך אנחנו מתקדמים לפתרון אמיתי של הבעיות.

אילן גילאון: אלא אם כן הכול התקדם, ואנחנו לא יודעים עוד.

אילן גילאון: פשוט אנשים בהלם מרוב ההתקדמות, והם לא יכולים לדבר.

דב חנין: בדיוק, אולי מרוב התרגשות.

אילן גילאון: טוב, אנחנו נפתח עם ועד העובדים.

אילן גילאון: בבקשה.

אלי גל: שלום, אני אלי גל, אני יושב-ראש ועד העובדים.

אלי גל: אני שמח לבשר לאדוני שכלום לא השתנה בשטח.

אלי גל: להיפך, המצב רק החמיר.

אלי גל: אין משא ומתן אמיתי, אין תשובות לשאלות שביקשנו, אין החזרה של עובדים, התנכלויות נמשכות, והזכות שלנו להתאגדות עדיין נפגעת.

אלי גל: מה שקורה עכשיו הוא שהכול תקוע כי "מודיעין אזרחי" טוענת שהם רוצים לעזוב.

אלי גל: אז אולי עדיף שמשרד השיכון ינהלו אתנו את המשא-ומתן.

אילן גילאון: היו שורה של טענות שאתם טענתם – נושא של רישוי לנשק, נושא של הבודקה, שכר כמובן, בפער של כחמישה עד שישה שקלים לשעה בין מה שנכתב במכרז לבין מה שאתם מקבלים, תנאים ותנאי הבראה, ודברים כאלה.

אילן גילאון: אז אתה מוכן קצת לפרט?

אילן גילאון: מה, שום דבר לא נשתנה מן הפעם הקודמת?

אילן גילאון: כי טוען כאן משרד השיכון, ומי מטעמו, שעל-פי בדיקה שנעשתה לא קרה כלום, שכל מה שאתם אומרים לא היה ולא נברא.

נועם פלקוביץ: המשרד נתן לוועדה דוח שלם, תשובה לכל שאלה שעלתה פה.

אילן גילאון: אם ככה, אז כנראה שלא נתן.

נועם פלקוביץ: אני פשוט מתפלא.

נועם פלקוביץ: שלוש פעמים נתנו את זה.

וילמה מאור: התיק שלנו ריק.

נועם פלקוביץ: גם מסירה ידנית.

נועם פלקוביץ: נכון, מיכה?

וילמה מאור: התיק שלנו ריק.

וילמה מאור: אישרתם עם מישהו?

נועם פלקוביץ: הנה הדוח – 50 או 100 עמודים.

קריאה: יושב-ראש הוועדה - - -

וילמה מאור: יושב-ראש הוועדה, כבודו במקומו מונח.

וילמה מאור: הוא יושב-ראש הוועדה.

וילמה מאור: הוועדה לא קיבלה שום דבר.

מיכאל מרש: קיבלה פעמיים דרך מנכ"ל משרד השיכון.

מיכאל מרש: הוא שלח את הדוח.

וילמה מאור: לא קיבלה.

וילמה מאור: אדוני, לא קיבלה.

אלי גל: אנחנו גם לא קיבלנו את הטענות ששטחנו - - -

אילן גילאון: בסדר, אני אתן לכם להגיד לפחות את התמצות של הדוח ואנחנו נקרא אותו.

אילן גילאון: אנחנו ממילא נצטרך להיפגש עוד פעם.

נועם פלקוביץ: הדוח הזה הוגש שלוש פעמים לוועדה, תשובה על כל שאלה שאיתן כבל העלה.

וילמה מאור: לא קיבלתי כלום.

וילמה מאור: תיק גדול.

אילן גילאון: כן, בבקשה.

אילן גילאון: אני אמשיך לשמוע, ואחרי זה אתם תעזרו לנו.

אילן גילאון: אני רואה את זה פעם ראשונה בחיי.

אלי גל: גם אנחנו לא זכינו לראות את זה, ולכל הטענות שהעלינו קיבלנו התעלמות מוחלטת.

אלי גל: אני שמח לשמוע שיש תשובות, רק שאנחנו לא יכולים להתמודד אתן אם אנחנו לא מקבלים את התשובות.

אלי גל: מבחינתנו, הדברים בשטח, שום דבר לא משתנה ולא השתנה.

אלי גל: להיפך, משרד השיכון ו"מודיעין אזרחי" יד ביד עדיין ממשיכים לפגוע בוועד.

קריאה: לא יד ביד.

קריאה: נפרדים.

אלי גל: לצערי, זה יד ביד.

אילן גילאון: בכל אופן האחריות עליכם, גם אם אתם נפרדים.

אילן גילאון: אני מבקש שתעזור לנו ותגיד לנו מה המסקנות העיקריות שלכם בתחום של הטענות שנאמרו כאן.

אילן גילאון: אנחנו מבטיחים לקרוא את הדוח, שאני רואה שהוא מאוד מפורט.

אילן גילאון: דובר על תלושי שכר פה.

נועם פלקוביץ: מאוד מפורט ועל כל שאלה ענינו.

אילן גילאון: בסדר, אבל אני מבקש עכשיו שתענה לי לפרוטוקול.

אילן גילאון: אלא אם כן אתם רוצים לשמור על זכות שתיקה.

אילן גילאון: פה זה לא כל-כך מקובל.

נועם פלקוביץ: לא.

נועם פלקוביץ: הכול אמרנו שם.

נועם פלקוביץ: ומיכה מרש, שכתב את הדוח, מנהל את היחידה ואחראי אישית, ומטפל בכל בעיה הכי קטנה - - -

אילן גילאון: אדוני, אתה מוכן להגיד מה יש בדוח שלך, או לא?

מיכאל מרש: כן, אני מוכן.

מיכאל מרש: יש פה את כל הדברים שמשרד הבינוי והשיכון, בעקבות המכרז החדש, שם בשטח.

מיכאל מרש: כל הנושא של שיפור העמדות, כל הנושא של מזגנים, כל הנושא של פנסים חדשים בעמדות, כל הנושא של תנאים סוציאליים ואיך מפקחים על הנושא של תנאים סוציאליים; איך כל מאבטח מקבל את כל התנאים הסוציאליים, ואם הוא לא מקבל אותם, זה מגיע למשרדי, ואנחנו דואגים לסיפור הזה של כל התנאים הסוציאליים.

מיכאל מרש: לראיה, גם במכרז האחרון, דרך החשב הכללי, אנחנו משלמים את ההבראה back to back ל"מודיעין אזרחי".

מיכאל מרש: זאת אומרת, אם הוא מגיש לי חשבונית על הבראה, אני משלם לו, ו"מודיעין אזרחי" משלמים את ההבראה, את המחלה, את כל התנאים הסוציאליים, כולל פנסיה, כולל שעות נוספות, כולל תשלום של תוספת לילה, תוספת שבת.

מיכאל מרש: את כל התנאים הסוציאליים שהוא אמור לקבל, הוא מקבל.

מיכאל מרש: אני אתן עוד דוגמה.

מיכאל מרש: כולל חגים שהם מקבלים – החוק אומר שמי שעובד "יום לפני","יום אחרי", מקבל חגים.

מיכאל מרש: הם מקבלים גם בלי שום קשר ל"יום לפני", "יום אחרי".

מיכאל מרש: החודש הזה, בגלל שזה מכרז חדש, הם קיבלו את התשלום לחגים, הם המאבטחים שקיבלו תוספות.

מיכאל מרש: זה לא תוספות, זה חוק של 300–400 שקל על חגים שהיו באפריל.

מיכאל מרש: ויש פה את כל הנושאים.

מיכאל מרש: יש פה צילומים של העמדות, של איך העמדות נראות.

מיכאל מרש: יש פה צילומים של תלושי שכר של מאבטחים.

מיכאל מרש: יש פה את הנוהל עצמו, איך אני, איך משרד הבינוי והשיכון מטפל - - -

אילן גילאון: אתה אומר לי שבעצם מקוים מילה במילה ממה שיש בתנאי המכרז שלכם מול "מודיעין אזרחי".

מיכאל מרש: מילה במילה, כן.

אילן גילאון: כולל היסעים לעבודה, כולל רישיון לנשק, כולל הכול?

מיכאל מרש: כולל הכול.

מיכאל מרש: כולל תשלום לרישיונות נשק.

אילן גילאון: זה הדברים שתוקנו מאז הדיון הקודם, או שזה דברים שמעולם לא היו - - -

מיכאל מרש: חלק מהדברים חודדו.

מיכאל מרש: נושא העמדות חודד.

מיכאל מרש: בפעם הקודמת, לפני חצי שנה, היינו לקראת מכרז חדש שהוצאנו מול חברות האבטחה, ותיקנו.

אילן גילאון: מה יש לאדוני להגיד לגבי נושא התארגנות העובדים, ונציגי העובדים שפוטרו מעבודתם בגלל אי התאמה לתפקיד?

מיכאל מרש: מבחינת משרד הבינוי והשיכון העובדים האלה הם עובדים של "מודיעין אזרחי".

מיכאל מרש: אנחנו מנהלים אותם מבחינה מבצעית.

מיכאל מרש: זאת אומרת, יש הנחיות מבצעיות של המשטרה.

מיכאל מרש: יושב פה נציג של המשטרה, והוא יודע שאם מאבטח לא עובר איזושהי כמות – רץ 2,000 בזמן מסוים, ואם הוא לא עובר אימוני ירי - - -

אילן גילאון: אני מבין שמרוב התעסקות עם ועד העובדים, ה כושר הגופני שלהם לקה.

מיכאל מרש: יכול להיות, אני לא יודע.

אילן גילאון: פתאום רצו 2,000, פתאום לא רצו 2,000.

מיכאל מרש: אני לא רוצה להיות ציני.

אילן גילאון: אז למה אתם מתעניינים בעצם בשכר מינימום?

מיכאל מרש: הם לא מקבלים שכר מינימום.

אילן גילאון: לא, לא, הם מקבלים 35 שקלים לשעה.

נועם פלקוביץ: 9,000–10,000 שקל בחודש, זה השכר הממוצע של האנשים - - -

אלי גל: זה לא אומר שצריך לקחת מעשרות מזה.

אילן גילאון: חבר הכנסת כבל הגיע.

וילמה מאור: תציג את עצמך,

וילמה מאור: בבקשה, לפרוטוקול.

אילן גילאון: לא, אני רוצה שחבר הכנסת כבל – הוא הגיש את - - -

וילמה מאור: אבל לא יודעים מיהו.

וילמה מאור: רק לפרוטוקול, להציג את שמו.

מיכאל מרש: מיכה מארש, מנב"ט מזרח ירושלים, משרד הבינוי והשיכון.

איתן כבל: בוקר טוב, אדוני היושב-ראש, חברים, אני מתנצל על האיחור.

איתן כבל: אני מניח שאם לא ייעשה איזה אקט שאני תיכף אנסה להציע אותו, אנחנו לא נצא מפה.

איתן כבל: יגדעו את כל העצים בברזיל, וחברי, שהוא יושב-ראש השדולה להגנת הסביבה, יראה פה עוד חוברות על חוברות.

אילן גילאון: בגלל זה הוא בא, שתדע לך.

איתן כבל: זה די מצחיק, כי בסופו של דבר זה מסוג הדברים שהם שחור-לבן.

איתן כבל: זה לא שאנחנו צריכים להקים עכשיו ועדת חקירה ותצפיות אל היעד.

איתן כבל: זה או שהדברים נכונים או לא נכונים.

איתן כבל: עוד לפני שנכנסנו לרזולוציות של לקרוא תלוש, שאני מודה, למרות שגם התמודדתי ליושב-ראש ההסתדרות, אני לא יודע לקרוא תלוש.

איתן כבל: יש כאלה מומחים בלי להיות מתמודדים ליושב-ראש ההסתדרות.

אילן גילאון: אני לא יודע לקרוא את התלוש שלי.

איתן כבל: גם אני לא יודע את התלוש שלי, אני מודה.

איתן כבל: אני יודע רק כמה בבנק.

איתן כבל: כמה ביד, כמו בבדיחה של הגששים.

איתן כבל: אני מבקש להציע את ההצעה הבאה.

איתן כבל: ב-9:15 יש דיווח בוועדת הכספים על "בריל", שזה מפעל שהיה אמור להיסגר לפני מספר חודשים.

איתן כבל: מוניתי לבורר בתוך העניין הזה, וברוך השם, אנחנו באים לדווח שהגענו להסכמות והכול בסדר.

איתן כבל: כמובן, עד הפעם הבאה, אבל זה דיון אחר.

איתן כבל: בכל מקרה, אני רוצה להציע את עצמי ואולי עוד חבר אחד, שילך ויבדוק את הדברים מקרוב.

איתן כבל: אני מוכן "לבזבז", במרכאות – אני אחליט מתי אני אבוא, אני אחליט עם מי אני נפגש, אני אחליט את מה אני רואה, איך אני רואה, למה אני רואה.

נועם פלקוביץ: משרד השיכון מקבל אותך בברכה.

איתן כבל: אני ידעתי שזה יהיה המשפט הבא.

איתן כבל: איך אומרים, לחזור למקום הפשע אחרי כל-כך הרבה שנים.

נועם פלקוביץ: אתה מכיר אותנו לפני ולפנים - - -

איתן כבל: נכון, ואני גם שמח.

איתן כבל: כמעט לא השתניתם.

נועם פלקוביץ: היינו תמיד טובים.

איתן כבל: זאת ההצעה.

איתן כבל: אני רוצה להיפגש עם העובדים, כל אחד בנפרד – שלא יגידו, הפעילו עליו לחץ, כן הפעילו לחץ, אמר אמת, לא אמר אמת, ונראה.

איתן כבל: נשמע מקרוב, מכל אחד ואחד מהעובדים.

איתן כבל: אני חושב שצריך לעשות סוף לסיפור הזה.

איתן כבל: לגבי משרד הבינוי והשיכון, אני אומר לכם – אני מכיר אתכם ואני אפילו יכול להגדיר אתכם ידידים שלי – צריך לעשות את ההבחנה בין שני דברים.

איתן כבל: בין העניין המקצועי, שאתם כמבקשי שירות צריכים לדאוג שתקבלו את השירות הכי טוב שאפשר – לא שאני אומר, אני לא יודע להגיד את זה – לבין לנסות לעזור לחברה שמספקת את השירות.

איתן כבל: לכסת"ח או לא לכסת"ח, זה לא תפקידכם.

איתן כבל: זה שני מישורים שונים שאני נתקל בהם פעם אחר פעם, בכך שגופים מבקשי שירות מגינים על החברה שנותנת את השירות יותר מאשר היא מגינה על עצמה.

איתן כבל: ולכן, אדוני היושב-ראש, זו הצעתי, אם תתנו לי את ההסמכה לעניין הזה.

אילן גילאון: אתה ממלא מקום יושב-ראש ההסתדרות.

אילן גילאון: אנחנו לא יכולים להגיד לא.

אילן גילאון: שמע, יש לך - - - עם בן-גוריון.

אילן גילאון: אני יכול להתווכח עם הדבר הזה?

אילן גילאון: אני זוכר חבר כנסת מסוים שאמר שצריך לעשות רכבת תחתית מיבנה לתל-אביב.

אילן גילאון: אז אמרנו לו: אבל למה לא מלמעלה?

אילן גילאון: אפשר היה לסגור את העניין בלי הדיון.

אילן גילאון: ועד העובדים מקבל את הבורר הזה?

אלי גל: בהחלט.

אילן גילאון: אני ממליץ עליו.

אילן גילאון: ומשרד השיכון מקבל את הבורר הזה?

נועם פלקוביץ: בברכה גדולה.

אילן גילאון: ואת "מודיעין אזרחי" אני לא שואל, כי אני לא יודע מה הסטטוס של "מודיעין אזרחי" כרגע – נשארים, נכנסים, יוצאים?

נועם פלקוביץ: הם נתנו למשרד הודעה משפטית שהם עוזבים, לפי החוזה, בתוך שישה חודשים מתאריך ההודעה הם עוזבים.

נועם פלקוביץ: ובעוד ארבעה חודשים, זה התאריך יעד.

אלי גל: והאם הם מתחייבים לא לגשת למכרז הבא?

מיכאל מרש: יש חוק במדינה, אלי גל.

אלי גל: אם הם עוזבים את המכרז עכשיו, והם ייגשו למכרז הבא וייזכו בו, אז לא השתנה שום דבר בשטח.

אלי גל: אתה מסכים אתי?

מיכאל מרש: אלי, יש חוק המכרזים.

מיכאל מרש: אם הם יוכלו לגשת, הם ייגשו.

אלי גל: אתה מבין את הטריק?

אילן גילאון: אותנו לא מעניין מי זה החברות.

אילן גילאון: אותנו מעניין קיום המכרז.

איתן כבל: התפקיד שלנו והתפקיד שלי הוא לראות ולבדוק אם הדברים נעשים על-פי כל דין, ולא רק למראית עין, אלא באמת.

דב חנין: אגב, צריך לחזור ולהדגיש – זה שהם עוזבים או לא עוזבים לא רלוונטי בכלל לשאלה של חובתם המוחלטת לתת לעובדים את כל מה שמגיע להם, ולהתנהל בצורה שצריכה לאפיין מקום ראוי ודמוקרטי.

קריאות: מי אמר שזה רלוונטי?

יוסי אברג'יל: אני מציע שמר אלי גל יציין מה הנטו, כפי שאמרת, כמה ביד נכנס לו החודש.

וילמה מאור: אדוני, תציג את עצמך לפרוטוקול.

אילן גילאון: אני חושב שחבל להיכנס לזה, כי יש עוד הרבה דברים.

יוסי אברג'יל: אני חושב שזה יגרום לנו לשמור פרופורציות בדיון.

אילן גילאון: מי אדוני?

יוסי אברג'יל: יוסי, מבקר שכר, "מודיעין אזרחי".

אלי גל: אני יכול רק להציע ליוסי, אם אפשר – אולי תסביר לנו למה אתה עדיין גובה לנו מהתלוש, הנה, יש פה לידי - - -

אילן גילאון: חבר'ה, תקשיבו, אנחנו נותנים לכם פה את איתן.

אילן גילאון: וואלה, כל שעה שלו זה - - -

איתן כבל: אתם יודעים כמה אני גובה?

אילן גילאון: כן, המון.

אילן גילאון: אבל לכם הוא יעשה את זה במחיר סביר.

איתן כבל: מחיר טוב.

אלי גל: תודה רבה.

אילן גילאון: אני מבקש, אם יש למישהו דברים נוספים לומר.

אילן גילאון: אחרי זה נראה מה קשני אומר, ואז נסגור את הדיון.

ניצן תנעמי: ניצן תנעמי מ"כוח לעובדים".

ניצן תנעמי: אנחנו מאוד שמחים על ההצעה של חבר הכנסת כבל בנושא ליווי ובדיקה של המצב בשטח של העובדים.

ניצן תנעמי: אין סיבה להיכנס פה, כן הפרות, לא הפרות.

ניצן תנעמי: זה צריך להתברר במשא ומתן.

ניצן תנעמי: מה שחשוב לנו, בארבעת החודשים שנשארו, זה לשבת למשא ומתן אמיתי בתקווה להגיע להסכם קיבוצי גם אם החברה עוזבת.

ניצן תנעמי: ולשם העניין הזה נשמח גם לליווי של התמ"ת בנושא של המשא-ומתן.

אילן גילאון: בזה פתח דב חנין, וכך אנחנו רואים זה.

אילן גילאון: קשני, אתה אחרון הדוברים.

דב חנין: קשני, דברי סיכום.

אילן גילאון: אתה חייב לאשר לנו את ההסכם.

דוד קשני: קשני דוד מעמותת "קול בשכונות".

דוד קשני: קודם כל, אני מברך את איתן כבל, שהוא הסכים להיות הבורר.

איתן כבל: הציע, הציע.

דוד קשני: הציע, כן.

דוד קשני: מפליא אותי דבר אחד במדינת ישראל, שמשרד השיכון פתאום הפך להיות מעסיק, פתאום הפך נותן הכסף.

דוד קשני: באיזו מדינה אנחנו חיים?

דוד קשני: מה זה?

דוד קשני: כל הסיפור הזה מפליא אותי באמת.

דוד קשני: צריך לעשות בעניין הזה סדר.

דוד קשני: יש לשכה שקראו לה פעם לשכת העבודה, שמשם מוזרמים כל העובדים לכל מדינת ישראל.

דוד קשני: פתאום כולם נהיו לי קבלנים, והקבלנים מקבלים את הכסף מרשות זאת וזאת, והם מחליטים.

דוד קשני: אלה מחליטים ואלה מחליטים.

דוד קשני: צריך לשנות את כל הנושא הזה פה בכנסת.

דוד קשני: אני חושב שלכם יש כוח עצום לשנות את העניין הזה, שלא נהיה עבדים.

דוד קשני: העובדים האלה, לפי דעתי, הם עבדים.

דוד קשני: הוא מספר סיפורים שמקבלים את זה, ואת זה, ואת זה ואת זה.

אילן גילאון: שושני, יושב פה יושב-ראש הלובי להעסקה ישירה, דב חנין.

אילן גילאון: שני חברים בתוך הלובי הזה.

אילן גילאון: אתה יודע מה עמדתנו.

אילן גילאון: אבל בשביל זה צריך קצת יותר כוח פוליטי כדי לעשות את המעשה שאתה מדבר עליו.

אילן גילאון: אני מקווה שהוא יהיה בפעם הבאה.

אורי ספיר: אורי ספיר, מנהל הפרויקט במזרח ירושלים, מטעם "מודיעין אזרחי".

אורי ספיר: אנחנו לא נשאלנו, אבל אנחנו, כמובן, גם נשמח שחבר הכנסת איתן כבל ילווה את הסיפור מתוך הבנה שלנו שרוב הדברים שנאמרו כאן על-ידי נציגי "כוח לעובדים" פשוט לא נכונים.

אורי ספיר: ואין לנו שום בעיה לפתוח את כל הדברים, להראות את הביקורות, להראות את הבדיקות, לפתוח את התלושים, לראות את התנאים בשטח, לראות את המשכורות, לראות את הביקורת החיצונית של רואה החשבון שמציינת בצורה חד משמעית שכל ההפרשות לפנסיה משולמות במלואן.

אורי ספיר: אנחנו יותר מנשמח שהסיפור סוף-סוף ייסגר, וייראו שכנראה אין סיבה לכל הדיונים החוזרים והנשנים האלה.

אילן גילאון: בבקשה, קצר, כי אני רוצה לסכם.

רועי גיא גרין: רועי גיא גרין, אני עורך-דין מ"כוח לעובדים".

רועי גיא גרין: אנחנו רצינו לציין עוד דבר אחד.

רועי גיא גרין: בעמוד 21 ו-22 להמלצות הוועדה הקודמות, עלתה הצעה נפלאה שאולי יש גם לה מקום, שאולי גם משרד השיכון עצמו יישב אתנו.

רועי גיא גרין: אני חושב שלאור המעבר של החוק להגברת האכיפה בדיני עבודה גם אין לזה שום מניעה, משום שממילא יש השוואת תנאים, ולכן זה רק יפתח לנו ערוץ ישיר.

רועי גיא גרין: אולי אפשר לחדד גם את ההמלצה הזאת של הוועדה, שגם משרד השיכון עצמו יישב, ואז לא נשב עם רוטציה מתחלפת.

אילן גילאון: משרד השיכון הוא - - - הראשי, אני חושב.

אילן גילאון: לא?

אילן גילאון: לפחות השני.

אילן גילאון: טוב, תודה רבה.

אילן גילאון: אם ככה, אני מסכם את הדברים להלן: הוועדה מבקשת מחבר הכנסת איתן כבל להירתם ולהוות בורר בסוגיה הנדונה – דב, אתה גם?

דב חנין: לא, לא.

דב חנין: איתן מעולה.

דב חנין: אני סומך עליו.

איתן כבל: אם צריך, אני אדבר גם.

אילן גילאון: האחרון שאמר:

אילן גילאון: אם צריך – אני בא, היה - - - אתה יודע למי.

אילן גילאון: אם צריך – אני בא.

איתן כבל: תודה רבה.

אילן גילאון: ולכן, אם צריך – הוא בא, וזה הסיכום של הוועדה, ואני מאחל הצלחה.

אילן גילאון: אנחנו נרצה לקבל דיווח – אני לא תוחם אותך בזמן, אני יודע שאתה תביא את זה יותר מהר מאשר אנחנו חושבים.

אילן גילאון: הוועדה תרצה לדעת את הסיכומים של בוררות כבל.

דב חנין: וכניסה של התמ"ת, אדוני, במקביל.

וילמה מאור: ולפני שאתה סוגר את הדיון, אני מבקשת להודיע לאנשי משרד השיכון שגם בלשכת יושב-ראש הוועדה לא נתקבל כל דוח.

דב חנין: וגם כניסה של התמ"ת, אדוני היושב-ראש, במקביל.

אילן גילאון: כן, כן.

איתן כבל: כן, אני אשב עם כל החברים המכובדים.

אילן גילאון: תודה רבה לכולם.